## Likumprojekts

**Grozījumi Aizsargjoslu likumā**

Izdarīt Aizsargjoslu likumā (Latvijas Republikas Saeimas un Ministru Kabineta Ziņotājs, 1997, 6.nr.; 2002, 7.nr.; 2003, 15.nr.; 2005, 15.nr.; 2008, 8.nr.; 2009, 12.nr.; Latvijas Vēstnesis, 2010, 205.nr.) šādus grozījumus:

1. Aizstāt visā likumā vārdus "vēja ģenerators" (attiecīgā locījumā) ar vārdiem "vēja elektrostacija" (attiecīgā locījumā).

2. Izteikt 32.1 panta otro daļu šādā redakcijā:

"(2) Aizsargjoslas platums ap vēja elektrostacijām ir 1,5 reizes lielāks nekā vēja elektrostacijas augstums no zemes virsmas līdz būves augstākajam punktam:

1) vēja elektrostacijai ar horizontālu rotācijas asi augstākais punkts ir augstums, ko sasniedz vēja elektrostacijas rotora spārns;

2) vēja elektrostacijai ar vertikālu rotācijas asi augstākais punkts ir vienāds ar rotora ass augstumu vai spārna augstumu atkarībā no vēja elektro­stacijas modeļa."

3. Papildināt pārejas noteikumus ar 18.punktu šādā redakcijā:

"18. Grozījumi šā likuma 32.1 pantā neattiecas uz vēja elektrostacijām, kas uzbūvētas vai kurām ir izstrādāti un ir spēkā esoši detālplānojumi, akceptēti tehniskie projekti vai izsniegtas būvatļaujas līdz šo grozījumu spēkā stāšanās dienai. Mainoties vēja elektrostaciju augstumam no zemes virsmas līdz būves augstākajam punktam, šajā punktā noteiktajām vēja elektrostacijām ir piemērojama šā likuma 32.1 panta otrajā daļā noteiktā aizsargjosla."

Ekonomikas ministrs

A.Kampars